C 309/12

Δημοσίευση του τροποποιημένου ενιαίου εγγράφου ύστερα από την έγκριση τροποποίησης ήσσονος σημασίας σύμφωνα με το άρθρο 53 παράγραφος 2 δεύτερο εδάφιο του κανονισμού (ΕΕ) αριθ. 1151/2012

(2021/C 309/11)

Η Ευρωπαϊκή Επιτροπή ενέκρινε την παρούσα τροποποίηση ήσσονος σημασίας σύμφωνα με το άρθρο 6 παράγραφος 2 τρίτο εδάφιο του κατ’ εξουσιοδότηση κανονισμού (ΕΕ) αριθ. 664/2014 (1) της Επιτροπής.

Η αίτηση έγκρισης της παρούσας τροποποίησης ήσσονος σημασίας είναι διαθέσιμη στη βάση δεδομένων eAmbrosia της Επιτροπής.

ΕΝΙΑΙΟ ΕΓΓΡΑΦΟ

«Cebreiro»

Αριθ. ΕΕ: PDO-ES-0443-AM01 – 16 Φεβρουαρίου 2021

ΠΟΠ (X) ΠΓΕ ( )

1. Ονομασία

«Cebreiro»

2. Κράτος μέλος ή τρίτη χώρα

Ισπανία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.3. Τυριά

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Λιπαρό τυρί παραγόμενο από παστεριωμένο αγελαδινό γάλα, το οποίο υποβάλλεται σε πήξη, τεμαχισμό του τυροπήγματος, στράγγιση, μάλαξη και αλάτιση, μορφοποίηση και συμπίεση. Μπορεί να διατίθεται στο εμπόριο νωπό ή παλαιωμένο, στην τελευταία περίπτωση με ελάχιστη περίοδο ωρίμασης 45 ημερών.

Τα κύρια χαρακτηριστικά του είναι τα εξής:

Φυσικά χαρακτηριστικά

— Σχήμα: μανιταριού ή «σκούφου μάγειρα», αποτελούμενο από δύο τμήματα: κυλινδρική βάση, ποικίλης διαμέτρου και μέγιστου ύψους 12 cm, εκτός των τυριών βάρους άνω των 2 kg, όπου το ύψος μπορεί να ανέρχεται σε έως 15 cm· και επικάλυμμα, διαμέτρου κατά 1 έως 2 cm μεγαλύτερης από τη βάση και μέγιστου ύψους 3 cm. Στα τυριά βάρους άνω των 2 kg, η διάμετρος του επικαλύμματος μπορεί να είναι έως και κατά 4 cm μεγαλύτερη από τη διάμετρο της βάσης και το μέγιστο ύψος του 5 cm.

— Βάρος: τουλάχιστον 0,3 kg.

Οργανοληπτικά χαρακτηριστικά

Το νωπό τυρί δεν έχει κρούστα και παρουσιάζει μόνο ελαφρά χρωματική διαβάθμιση σε σχέση με το εσωτερικό του. Η μάζα του είναι ομοιογενής, λευκή ή ελαφρώς κιτρινωπή, μαλακή και χωρίς οπές· μπορεί να είναι ελαφρώς γραμμωτή και εύθρυπτη κατά την κοπή. Έχει άρωμα οξινισμένου γάλακτος με νύξεις κρέμας γάλακτος ή βουτύρου. Η υφή στο στόμα είναι κοκκώδης αλλά εύτηκτη και ιδιαίτερα κολλώδης. Η γεύση είναι παρόμοια με το άρωμα: οξινισμένου γάλακτος, κρέμας γάλακτος, βουτύρου. Η επίγευση είναι επίμονη και ελαφρώς όξινη.

Το παλαιωμένο τυρί έχει μόνο ελαφρά κρούστα, με χρώμα που ποικίλλει από κίτρινο έως έντονο κίτρινο και πιθανή παρουσία ευρωτίασης ανάλογα με το στάδιο ωρίμασης. Το χρώμα της μάζας μπορεί να ποικίλλει από υπόλευκο έως κίτρινο και η σύστασή της είναι από βουτυρώδης έως συμπαγής, ενίοτε σκληρή αναλόγως του βαθμού ωρίμασης. Η γεύση του είναι γαλακτώδης και μπορεί να είναι κάπως μεταλλική και πικάντικη.

Αναλυτικά χαρακτηριστικά

— Υγρασία (για τα παλαιωμένα τυριά): ποικίλλει αναλόγως του βαθμού ωρίμασης, αλλά είναι πάντοτε μικρότερη από 50 %.

— Λιπαρές ουσίες: ελάχιστη περιεκτικότητα 45 % και μέγιστη 60 %, επί ξηρού.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Ζωοτροφές

Η διατροφή των ζώων στηρίζεται σε μεγάλο βαθμό στις χορτολιβαδικές εκτάσεις. Σημαντικό επίσης ρόλο παίζουν και οι λειμώνες εκτατικής εκτροφής (εκτάσεις χόρτου και θαμνώδους βλάστησης), στους οποίους τα ζώα βόσκουν ελεύθερα όταν οι συνθήκες το επιτρέπουν.

Όσον αφορά τις συμπυκνωμένες ζωοτροφές φυτικής προέλευσης, χρησιμοποιούνται ως συμπλήρωμα που χρησιμεύει στην κάλυψη των ενεργειακών αναγκών των ζώων.

Πρώτες ύλες

Το «Cebreiro» παρασκευάζεται από αγελαδινό γάλα, ζωική πυτιά ή άλλα ένζυμα πήξης που επιτρέπονται ρητά και αλάτι (χλωριούχο νάτριο).

Το τυρί παρασκευάζεται από πλήρες γάλα αγελάδων των φυλών Rubia Gallega, Friesian ή Brown Alpine ή των διασταυρώσεών τους σε εκμεταλλεύσεις που βρίσκονται εντός της οριοθετημένης γεωγραφικής περιοχής και καταχωρίζονται στο κατάλληλο μητρώο.

Το γάλα δεν πρέπει να περιέχει πρωτόγαλα, συντηρητικά, ανασταλτικούς παράγοντες ή φαρμακευτικά προϊόντα που μπορούν να επηρεάσουν την παραγωγή, την ωρίμαση, την παλαίωση ή τη διατήρηση του τυριού. Δεν επιτρέπεται καμία διαδικασία τυποποίησης ή χειρισμός που τροποποιεί τη σύσταση του γάλακτος.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η παραγωγή του γάλακτος, οι προκαταρκτικές εργασίες στις οποίες υποβάλλεται καθώς και η παρασκευή, η ωρίμαση και η παλαίωση των τυριών πρέπει να εκτελούνται εντός της οριοθετημένης στο σημείο 4 γεωγραφικής περιοχής. Συνεπώς, όλα τα στάδια της παραγωγής πρέπει να εκτελούνται εντός της περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Τα τυριά που φέρουν την προστατευόμενη ονομασία προέλευσης πρέπει να διατίθενται στο εμπόριο, γενικά, σε ακέραια κεφάλια τυριού και σε εγκεκριμένη συσκευασία.

Ωστόσο, είναι δυνατόν να επιτραπεί η διάθεση του προϊόντος στο εμπόριο σε τεμάχια ή η κοπή στο σημείο πώλησης, εφόσον για τον σκοπό αυτόν έχει προβλεφθεί κατάλληλο σύστημα ελέγχου που εγγυάται στους καταναλωτές την προέλευση και την ποιότητα του προϊόντος, καθώς και την τέλεια διατήρηση και ορθή παρουσίασή του, ώστε να αποφεύγεται κάθε πιθανότητα σύγχυσης.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Τα τυριά που διατίθενται στο εμπόριο με την προστατευόμενη ονομασία προέλευσης «Cebreiro», αφού πιστοποιηθούν, πρέπει να φέρουν την ετικέτα που αντιστοιχεί στο σήμα κάθε παραγωγού, καθώς και συμπληρωματική ετικέτα η οποία περιλαμβάνει αλφαριθμικό κωδικό με σχετική αρίθμηση, έχει εγκριθεί και χορηγηθεί από τον οργανισμό ελέγχου και εμφανίζει τον επίσημο λογότυπο της προστατευόμενης ονομασίας προέλευσης, ο οποίος αναπαράγεται στη συνέχεια:

Τόσο στην ετικέτα όσο και στη συμπληρωματική ετικέτα πρέπει να αναγράφεται υποχρεωτικά η ένδειξη «Denominación de Origen Protegida “Cebreiro”». Επιπλέον, η ένδειξη «curado» (παλαιωμένο) πρέπει να αναγράφεται ευδιάκριτα στην ετικέτα του παλαιωμένου τυριού Cebreiro ώστε να διακρίνεται από το νωπό προϊόν.

4. Συνοπτική οριοθέτηση της γεωγραφικής περιοχής

Η περιοχή παραγωγής του γάλακτος και των τυριών που φέρουν την προστατευόμενη ονομασία προέλευσης «Cebreiro» καλύπτει τη γεωγραφική περιοχή που περιλαμβάνει τους ακόλουθους δήμους, οι οποίοι ανήκουν όλοι στην επαρχία Lugo (Αυτόνομη Κοινότητα της Γαλικίας): Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos και Triacastela.

5. Δεσμός με τη γεωγραφική περιοχή

Ιστορικοί παράγοντες

Η καταγωγή των τυριών αυτών αποδίδεται στους πρώτους μοναχούς που εγκαταστάθηκαν στο χωριό Cebreiro, σημείο εισόδου στη Γαλικία του κύριου δρόμου των προσκυνητών που κατευθύνονταν στο Santiago —του επονομαζόμενου El Camino francés— για να προσφέρουν τις υπηρεσίες τους στο νοσοκομείο που ιδρύθηκε στα τέλη του 9ου αιώνα για να εξυπηρετήσει τις ανάγκες των προσκυνητών. Με την πάροδο των αιώνων, οι προσκυνητές που γεύονταν το τυρί στα βουνά του Cebreiro διέδωσαν τη φήμη του σε όλη την Ισπανία και την Ευρώπη.

Από τα έγγραφα που διατηρούνται στο Εθνικό Ιστορικό Αρχείο και στο Γενικό Αρχείο του Κράτους (Archivo Histórico Nacional και Archivo General de Simancas) έχει διαπιστωθεί η ακόλουθη αξιοπερίεργη συνήθεια όσον αφορά τις ετήσιες παραδόσεις τυριού στη Βασιλική Αυλή της Πορτογαλίας επί βασιλείας Καρόλου του 3ου: η παρασκευή του τυριού ξεκινούσε τον Νοέμβριο στα σπίτια των χωρικών της κοινότητας και γινόταν κυρίως από τις γυναίκες. Παραδίδονταν πάντοτε δύο δωδεκάδες τυριά που είχαν παραχθεί κατά το τελευταίο δεκαπενθήμερο του έτους, ώστε το ψύχος της εποχής να διασφαλίζει την καλύτερη διατήρησή τους, και τα οποία στη συνέχεια προσφέρονταν ως δώρο στη Βασίλισσα της Πορτογαλίας κατά το πρώτο δεκαπενθήμερο του Ιανουαρίου.

Επιπλέον, υπάρχουν πολυάριθμα έγγραφα του 18ου και 19ου αιώνα που πιστοποιούν επίσης τη φήμη του τυριού Cebreiro την εποχή εκείνη.

Πιο πρόσφατες βιβλιογραφικές αναφορές, όπως το βιβλίο «Geografía General del Reino de Galicia» [Γενική Γεωγραφία του Βασιλείου της Γαλικίας] (1936), παρέχουν πληροφορίες σχετικά με το τυρί Cebreiro, τα χαρακτηριστικά του και τη μέθοδο παραγωγής.

Ακόμη πιο πρόσφατα, κατά τη δεκαετία του 1970, ο Carlos Compairé Fernández, μελετητής των ισπανικών τυριών γενικά και των τυριών της Γαλικίας ειδικότερα, δημοσίευσε εργασίες που περιέχουν λεπτομερή μελέτη των εν λόγω τυριών, με χημικές και βακτηριολογικές αναλύσεις. Αυτές μπορούν να θεωρηθούν ως οι πρώτες επιστημονικές μελέτες του τυριού Cebreiro.

Στο έργο «Inventario Español de Productos Tradicionales» (Ισπανικός κατάλογος παραδοσιακών προϊόντων), το οποίο δημοσιεύθηκε από το Υπουργείο Γεωργίας, Αλιείας και Τροφίμων το 1996, το κεφάλαιο που αφορά τα τυριά παρέχει λεπτομερείς πληροφορίες για το τυρί Cebreiro, στις οποίες συμπεριλαμβάνονται τα χαρακτηριστικά του, η μέθοδος παραγωγής του, η ιστορία του και η οικονομική του σημασία.

Φυσικοί παράγοντες

Η περιοχή παραγωγής που καλύπτεται από την προστατευόμενη ονομασία προέλευσης «Cebreiro» παρουσιάζει κλίμα ωκεάνιο ορεινό. Χαρακτηρίζεται από έντονη εξασθένιση της θαλάσσιας επίδρασης και ένταση των ηπειρωτικών χαρακτηριστικών. Το κλίμα αυτό περιορίζει σημαντικά τις γεωργικές δραστηριότητες. Ένα μεγάλο τμήμα του εδάφους, υψομέτρου άνω των 1 000 μέτρων, παρουσιάζει θερμοκρασίες που μπορούν να χαρακτηρίσουν το κλίμα ως «πολύ ψυχρό», σε σχέση με τις γενικές κλιματολογικές συνθήκες της Γαλικίας, με περίοδο χωρίς παγετό μικρότερη των πέντε μηνών κάθε χρόνο.

Λόγω των δυσμενών περιβαλλοντικών συνθηκών, η κτηνοτροφία είναι καίριας σημασίας για την οικονομία της περιοχής, καθώς οι κλιματικές και εδαφολογικές συνθήκες και το ορεινό ανάγλυφο είναι λιγότερο αντίξοα για την κτηνοτροφία απ’ ό,τι για τη γεωργία, χάρη στην ύπαρξη καλών φυσικών λειμώνων και βοσκοτόπων στις ορεινές εκτάσεις και στην καλή προσαρμογή του ζωικού κεφαλαίου στο δριμύ κλίμα.

Αιτιώδης σχέση μεταξύ του γεωγραφικού περιβάλλοντος και των χαρακτηριστικών του προϊόντος

Η γεωγραφική περιοχή παραγωγής του τυριού «Cebreiro» χαρακτηρίζεται από την παρουσία πολυάριθμων κοιλάδων που περιβάλλονται από βουνά με άφθονους λειμώνες και βοσκοτόπους που αποτελούν βασικό στοιχείο του τοπίου.

Το ιδιαίτερο αυτό γεωγραφικό περιβάλλον έχει επίδραση στα ειδικά χαρακτηριστικά του τυριού «Cebreiro» λόγω διαφόρων παραγόντων:

— Κατ’ αρχάς, όπως προαναφέρθηκε, το γεωγραφικό περιβάλλον ευνοεί την ανάπτυξη άφθονων βοσκοτόπων εξαιρετικής ποιότητας.

— Επιπλέον, η παραγωγή γάλακτος στηρίζεται σε μικρές οικογενειακές εκμεταλλεύσεις που εφαρμόζουν παραδοσιακές κτηνοτροφικές τεχνικές, με κοπάδια αποτελούμενα κυρίως από ζώα αυτόχθονων φυλών, τα οποία τρέφονται κυρίως με χορτονομές παραγόμενες στην εκμετάλλευση, οι οποίες συμπληρώνονται, όταν το επιτρέπουν οι καιρικές συνθήκες, με βόσκηση.

— Οι συμπυκνωμένες ζωοτροφές, που αγοράζονται εκτός εκμετάλλευσης, χρησιμοποιούνται αποκλειστικά και μόνο σε μικρές ποσότητες ως συμπλήρωμα για να καλυφθούν οι ενεργειακές ανάγκες των ζώων. Το παραδοσιακό αυτό μοντέλο, στο οποίο η χρήση εισροών που αγοράζονται εκτός εκμετάλλευσης παραμένει περιορισμένη στο ελάχιστο δυνατό, διευκολύνει την οικονομική βιωσιμότητα αυτών των μικρών οικογενειακών εκμεταλλεύσεων.

— Χάρη στα χαρακτηριστικά αυτών των εκμεταλλεύσεων, το παραγόμενο γάλα έχει άριστες ποιοτικές ιδιότητες για την παρασκευή τυριού. Έχει αποδειχθεί επιστημονικά ότι αυτό το φυσικό σύστημα παραγωγής και διατροφής των ζώων προσδίδει στο γάλα ανώτερες διατροφικές ιδιότητες, λόγω της μεγαλύτερης περιεκτικότητας σε CLA (συζευγμένο λινελαϊκό οξύ) και σε λιπαρά οξέα ωμέγα-3 στη λιπιδική του σύνθεση, δεδομένου ότι η περιεκτικότητα σε οξέα καλής διατροφικής ποιότητας αυξάνεται όσο οι αγελάδες διατρέφονται σε λειμώνες, γεγονός που αντανακλάται στα χαρακτηριστικά του παραγόμενου τυριού.

— Τέλος, οι παραγωγοί της περιοχής διαθέτουν μεγάλη παράδοση στην παραγωγή του εν λόγω τυριού με τα εντελώς ιδιαίτερα χαρακτηριστικά —ιδίως το ιδιαίτερο παραδοσιακό σχήμα που μοιάζει με σκούφο μάγειρα και επιτρέπει να αναγνωρίζονται με την πρώτη ματιά— και τα προϊόντα τους έχουν αποκτήσει επάξια κύρος και φήμη μεταξύ των καταναλωτών.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) ΕΕ L 179 της 19.6.2014, σ. 17.